SKRIFTLIG FORESPØRGSEL E-3702/01

af Jonas Sjöstedt (GUE/NGL) til Kommissionen

(17. januar 2002)

Om: Statsstøtte i form af forsikringsgarantier til flyselskaberne

Kommissionen gjorde sig i begyndelsen af december 2001 til fortaler for, at medlemsstaternes midlertidige ret til at yde statsstøtte i form af forsikringsgarantier til flyselskaberne skulle forlænges. Nogle medlemsstater, heriblandt Sverige, mente dog, at støtten skulle afvikles så snart som muligt. Både Asien og Latinamerika har et velfungerende forsikringsmarked inden for denne branche. Sverige har hævdet, at Europa også ville have det, hvis EU ville tillade det.

Kommissionen har til opgave at skabe et velfungerende indre marked, og derfor er det, ifølge Sveriges finansminister, Bosse Ringholm, Kommissionens opgave at sikre, at der ikke udbetales statsstøtte, men at der er fri konkurrence.

Hvad har Kommissionen til hensigt at gøre fremover? Går den fortsat ind for, at støtten til flyselskaberne forlænges, eller arbejder Kommissionen på at finde alternative løsninger?

Svar afgivet på Kommissionens vegne af Loyola de Palacio

(28. februar 2002)

Nogle medlemsstater afsluttede ordningerne om statslige forsikringsgarantier ved udgangen af sidste år, mens de fleste andre medlemsstater, især dem med store luftfartsselskaber, der anmoder om højere dækning, vurderer, at det ikke er realistisk at tvinge selskaberne tilbage til markedet i øjeblikket, især med de gældende betingelser og den meget begrænsede forsikringsdækningskapacitet. Den aktuelle mangel på adgang til forsikringsdækning forstærkes af, at amerikanske, japanske og mange asiatiske luftfartsselskaber ikke er tilstede, og disse er alle omfattet af statslige ordninger. De amerikanske og japanske statsgarantiordninger løber indtil ultimo marts 2002. Det virker ikke sandsynligt, at man vender tilbage til mere normale markedsforhold, før alle disse luftfartsselskaber igen forhandler med deres forsikringsagenter. Skønt Kommissionen og medlemsstaterne ønsker en tilbagevenden til det kommercielle forsikringsmarked, ser det ikke ud til at være muligt for alle luftfartsselskaber i øjeblikket. Derfor virker det acceptabelt, at man forlænger de offentlige garantiordninger indtil den 31. marts 2002. Kommissionen er imidlertid endnu ikke fremkommet med sin formelle holdning til specifikke sager om forlængelse.

I forbindelse med vurderingen af statslige tiltag om offentlige garantier for at opveje det manglende kommercielle udbud gennem offentlig intervention, mener Kommissionen, at bestemmelserne i EF-traktatens artikel 87, stk. 2, litra b), finder anvendelse på luftfartsselskabernes aktuelle problemer. Ifølge Kommissionen var begivenhederne den 11. september usædvanlige begivenheder i betydningen af denne artikel som følge af deres uforudsigelige karakter, antallet af ofre og effekten på verdensøkonomien. Kommissionen skal imidlertid kontrollere, at medlemsstaternes midlertidige foranstaltninger for at støtte luftfartsselskaberne ikke medfører overkompensation for den forvoldte skade.

I lyset heraf mener Kommissionen, at skaden efter de usædvanlige begivenheder fortsat er til stede. Kommissionen har til hensigt at tillade offentlig garantistillelse indtil den 31. marts 2002. Den har indført et strengt krav om betaling af præmier, som tilpasses udviklingen på markedet.